Pulaagu.com: Skorpa, hol innde maa tigi-rigi?
Skorpa: Miin ko Skorpa tan mbiyetee-mi sabu ko innde diŋiral ndee tan njiɗ-mi yoo huutore sabu ko kayre ngollortoo-mi..
Pulaagu.com: ... kono aɗa jogii innde kay, nde jinnaaɓe laa innirmaa?
Skorpa: (jaleeɗe).. ko goonga kay, miɗo wiyee Abdaraamaani Jaak, njeyaa-mi ko wuro ena wiyee Kayhaydi e leydi Muritani. kono ko ɗoo koɗ-mi e diiwaan Pari, noku ena wiyee Torcy e departamaa 77.
Pulaagu.com: Naamnal ngal mi waawaa woorde woni mbele aɗa nana pulaar?
Skorpa: Kaalat-mi ko laaɓɗo e pulareeje sabu ko ngal muynu-mi. Etee ko mi haalpulaar (pullo) tigi. Kono noon to baŋnge binndol, mi siwaa tawo waawde hono no mbinndirton nih sabu ko no paamirtu-mi tan mbinndirat-mi. Miɗo heen noon e etaade waawde binndol pulaar sabu minen rappooɓe oɗon nganndi ko min winndiyaŋkooɓe.
Pulaagu.com: Ko ɓuri heewde e baaruuji maa ko e rap farayseere, hol ko saabii ɗum?
Skorpa: Aɗa anndi ko e farayse njibinaa-mi, ko heen mawnu-mi. Kadi ko e yontannde njayaa-mi. Ndeen yontannde woni yontannde Farayse, haaloore, nanoore farayseere. E nder jime amen, ko kamɓe min kaaldata, kadi ko kamɓe paamata ko min kaalata koo nde wonnoo toɗɗii ko ngonka amen e nder leydi ndii, gila e mette mum haa e darnde mum. Kadi so a teskiima, haala amen kaa ko ngulka no feewi, ena waɗi ƴattooje, ñiŋooje e joopaade kala ko min ngañi walla kala ko feewnitaaki min e ngonka amen e leydi ndii. Kono noon ko min nguli kunuɗe koo wona mbonneedaagal walla ko nanndi heen, alaa. Amin njogii tan heɗotooɓe min, ko hono kaan haala welata-ɓe. So a heɗiima jooni, mbiyataa ta ko min banndiiji walla warooɓe, kono ko ñeeñal tan, wonaa goɗɗum.
Pulaagu.com: Kono hol no mbay-ɗaa e rappude e pulaar?
Skorpa: ... Ko ɗum njiɗnoo-mi haalande-ma nih kisa. Mi gollodiima e Usmaan Gaŋnge e lefol jaltowol ko ɓooyaani. Kono jooni miɗo yiɗi haŋkadi naatde e rap pulaar oo tigi mbele to Muritani toh ena waɗa keftinaaɗo caggal leydi, nanaaɗo kala ɗo rap leyɗeele Afrik haaletee. En njiyi Senegaal, walla Maali ena njogii ŋanaa mum'en dappoowo ganndaaɗo, kono to Muritani, oon yaltaani tawo. O anndaaka so wonaa e nder Muritani.
Aɗa anndi hikka mi hootiino leydi men [Muritani] ngam salminoyde koreeji e fooftoyaade seeɗa. Caggal nde ngollodii-mi e Usmaan Gaŋnge, o hollondiri-mi e gooto e gollotooɓe e gaaci to Nuwaasoot toh. Nde njettii-mi Nuwaa, ko ñalnde heen njejjit-mi ko fooftere addunoo-mi. Dumunna mo ngon-mi toon oo kala ko e golle ngon-mi, miɗo fiila, miɗo doora, haa e nder Fuuta. Ko ndeen noon paam-mi ndeke ko rap Pulaar tigi woni ko am. Yoga e waɗooɓe rap e Muritani mi jokkondirii e mum'en, min gollodii golle jooɗɗe. kadi fof mi addorii ngam liggaade ɗum ɗoo tawa ko e kaɓirɗe moƴƴe. So fof gasii, mi neltira-ɓe.
Usmaan Gaŋnge noon ko kaaw am gooto waɗi haa nganndumoo-mi. Sabu omo heewi nande miɗo faarnoroo wonde pullo, haalde pulaar, o wiyi-mi miɗo foti naatnude pulaar e ko mbaɗat-mi koo. ko ndeen njokkondir-mi e Usmaan, min njimdi e lefol am ngol. Kaŋko omo yima e pulaar, miin miɗo rappa e farayseere.
Pulaagu.com: Hol mo ngollodi-ɗaa too e rappooɓe?
Skorpa: Ko adii fof, nawnoo-mi Muritani ko fooftere e yiɗde ɓultoyaade to leydi ndi njeyaa-mi. Mi yiɗaano hay nande haala rap ena haalee! Kono nde njettii-mi, taw-mi golle ena ngoodi haa keewi! Mi gollodiima e dappoowo ŋanaa biyeteeɗo Waraba, Lam Tooro, Adviser, Big Power, ɓee fof ko e diŋiral rap Nuwaksoot ngoni.
Pulaagu.com: Kisa nih, kaalen haala klip mo piil-ɗaa toon oo. Ko jimol gonngol e lefol maa garowol cuɓi-ɗaa ngam waɗde klip walla ko kesum?
Skorpa: Ko sahnga nde gollodii-mi e Adviser miijo arani-min fiilde klip. Aɗa anndi ko e yontannde min njeyaa, ko min sukaaɓe. Ko e caŋngarte e geɗe bayɗe hono noon min ngoni tawo (jaleeɗe). Ko ɗum waɗi min njiɗi waɗde jimol e caŋngarte gonɗe e nder Muritani. Min miijii ko Nuwaksoot ko wuro haawniingo! So ñalawma arii, ena deeƴi, gooto kala ena yaha ena arta fof ena nuunɗi, en juulɗi. Kono so jamma arii tan, yimɓe ɓee mbakloo, ɓe ngona e yahde ko ɓe cuusaa yahde ñalawma koo!! Ko ndeen Ibliis dawata (jaleeɗe)!
Tawde hay gooto suusaa yimde ko wayi hono noon e nder leydi ndii, cikku-mi miin so mi ummiima Farayse, ma yimɓe paam ta ko hakilantaagal Orop njogii-mi, ɓe mbaasa waɗde heen caɗeele! Ko ndeen min pelliti waɗde jimol ngol!! Etee Muritani hannde, gaacol ena yaawi saraade no feewi sabu yimɓe ɓee jogaade cinnde baawɗe neldondirde leppi. Kala ko yalti, ɗoon e ɗoon saroo e leydi ndii. Ngati jimol kilp ngol hannde sariima no feewi e leydi ndii.
Ko min njimi koo hay gooto haalataa ɗum kono yimɓe fof ena nganndi ko goonga. Ko ɗum waɗi waɗaani caɗeele no feewi. Piilgol klip ngol kadi min peewnii haa yuɓɓi. So a yiyi mo, a sikkataa ko e Nuwaksoot fiilaa alla e makko feewneede.
Pulaagu.com: Hol to klip oo fiilaa?
Skorpa: o fiilaa ko to Hammam Bagdad ɓooyɗo oo. Aɗa anndi fof fiilaa ko jamma. Ko ɗum waɗi min mbaɗi-mo e nokku niɓɓo. So Alla klip oo yooɗii sabu o filaa ko piilgol ngol aɗa sikka ko Miami o fiilaa. Rewɓe ɓee ena njooɗi, minen kadi amin njalta heen njaltugol peewngol. So Alla jaɓii, ma o yaltu so koorka ɓennii sabu jimol ngol haalata ko geɗe ɗe nuunɗaani! Kadi miɗo yiɗi o feewniree hakkille mbele omo waya hono no njiɗir-mi nih. Ena ɗaminaa maa o yaltu toon e RTS (calol Tele Senegaal 1nol) e calol ɗiɗaɓol tele Muritani.
Pulaagu.com: Kono aan jahɗo fooftoyaade Nuwaasoot, naw-ɗaa ko juuɗe ɓole!
Skorpa: Caggal nde paam-mi golle ena ɗoo, ɗoon e ɗoon naamnii-mi yo mi nelde ngalu ko ngollorii-mi. Ngalu nguu nde ari, ummoraade cuuɗi amen Farayse, haŋkadi ɓeydii-mi suusde. Kala ko feraa e golle ɗee ko e am ummii haa heddii golle studio ɗee. Kono ko heewi e golle ɗee ko ɗoo e Farayse ɗe mbaɗetee. Mi addorii kala ko min ngullunoo ngam feewniteede ɗoo hade mum neltireede Nuwaasoot. Sabu miin ko mi balloowo tan, ko kamɓe njeyi jimɗi maɓɓe.
Pulaagu.com: Eey, en paamii a addorii gaaci rap e wolis maa, kono a artirii kadi miijooji kesi?
Skorpa: Wooroo!! Miijooji ngaddu-mi ngasataa (jaleeɗe)! Miɗo sikki nih, miijooji ɗi ngaddor-mi ɗii ena ɓurti! Ko adii fof, nde njah-mi Fuuta, miɗo heewi jooɗaade tan miɗo ndaara ko taarii-mi, miɗo ƴeewa no woniraa, no wuurdaa, no daroraa. Ɗum fof wonta e hoore am hono jimol nih. Kala ko njiynoo-mi toon ena ɗoo e hoore am ndee, maa wontu jimol pulaar so mi ɓamii kuɗol am e ɗerewol. ko goonga mi waɗaani tawo jimol pulaar ɓolɓolto, kono ko heen fayaa, ɗum woni eɓɓo am ɓurngo mawnude hannde. Ko heddii heen koo, ko darnde pulaar ndarii-mi e seŋngo rap. Kono miɗo anndi maa waɗ seeɗa caɗeele to baŋnge binndol, kono so oon sahaa yontii, ma mi ɗaɓɓu on ngaddan am balla e saato ekn...
Roɓindii koŋnguɗi Skorpaa ko Ibraahiima Saar
Skorpa e geese:
HELLO AMEN E FACEBOOK - Yantu e yiɗɓe Pulaagu.com to Facebook!
Niiwto ngol-ɗoo dokkol QR ngam yahde to hello Pulaagu e FACEOOK!
Scannez le code QR ci-dessous pour aller sur notre page FACEBOOK!
wol_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn som_Latn fuv_Latn fuv_Latn fuv_Latn fuv_Latn fuv_Latn wol_Latn fuv_Latn zho_Hant fuv_Latn fra_Latn